钦定古今图书集成/历象汇编/庶征典/第124卷 > 《娄元礼田家五行》 > 汉
## 钦定古今图书集成/历象汇编/庶征典/第124卷 > 《娄元礼田家五行》 > 汉

### 高后三年大水

按《汉书高后本纪》：“三年夏，江水、汉水溢，流民四千馀
家。”

四年，大水。

按《汉书高后本纪》：“八年夏，江水、汉水溢，流万馀家。”
按《五行志》，“高后三年夏，汉中、南郡大水，水出流四千
馀家。四年秋，河南大水，伊、雒流千六百馀家，汝水流
八百馀家。八年夏，汉中、南郡大水，复出，流六千馀家。
南阳沔水流万馀家。”是时女主独治，诸吕相王。

### 文帝十二年河决

按《汉书文帝本纪》：“十二年冬十二月，河决东郡。”　按
《沟洫志》：“汉兴三十有九年，孝文时。河决酸枣。东溃金
堤。”

后三年秋，大水。

按《汉书文帝本纪》，不载。　按《五行志》，“后三年秋，大雨，
昼夜不绝三十五日。蓝田山水出，流九百馀家，坏民
室八千馀所，杀三百馀人。先是赵人新垣平以望气
得幸，为上立渭阳五帝庙，欲出周鼎，以夏四月郊见
上帝。岁馀惧诛，谋为逆，发觉，要斩，夷三族。”是时比再
遣公主配单于，赂遗甚厚。匈奴愈骄，侵犯北边，杀略
多至万馀人，汉连发军征讨，戍边。

### 武帝建元三年河溢

按：《汉书武帝本纪》：“建元三年春，河水溢于平原。”

### 元光三年河决

按《汉书武帝本纪》，“元光三年春，河水徙，从顿丘东南
流入渤海。夏五月，河水决濮阳，圯郡十六”

### 元鼎二年夏大水

按《汉书武帝本纪》：“元鼎二年夏，大水，关东饥，死者以
千数。九月诏曰：‘仁不异远，义不辞难。今京师虽未为
丰年，山林池泽之饶与民共之。今水潦移于江南，迫
隆冬至，朕惧其饥寒不活。江南之地，火耕水耨，方下
巴蜀之粟，致之江陵，遣博士中等分循行谕告所抵，
无令重困。吏民有振救饥民免其厄者，具举以闻’。”

### 元封二年河决

按《汉书武帝本纪》：“元封二年夏四月，幸瓠子，临决河，
命从臣将军以下，皆负薪塞河堤，作《瓠子之歌》。”

### 元帝初元元年大水

按《汉书元帝本纪》：“初元元年九月，关东郡国十一大
水，饥，或人相食。”

《初元》二年，北海溢。

按《汉书元帝本纪》，二年七“秋月诏曰：‘比北海水溢，流
杀人民，阴阳不和，其咎安在？公卿将何以忧之？其悉
意陈朕过，靡有所讳’。”

### 永光五年夏秋大水河决

按《汉书元帝本纪》不载。　按《五行志》，“永光五年夏及
秋大水。颍川、汝南、淮阳、庐江雨，坏乡聚民舍及水流
杀人。先是一年，有司奏罢郡国庙，是岁又定迭毁。罢
太上皇、孝惠帝寝庙，皆无复修。通儒以为违古制，刑
臣显用事。”　按《沟洫志》，“永光五年，河决清河灵鸣犊
口。”

### 成帝建始三年秋大水

按《汉书成帝本纪》，“建始三年秋，关内大水。七月，虒上
小女陈持弓，闻大水至，走入横城门，关入尚方掖门，
至未央宫钩盾中，吏民惊，上城。九月诏曰：‘迺者郡国
被水灾，流杀人民，多至千数。京师无故讹言大水至，
吏民惊恐，奔走乘城。殆苛暴深刻之吏未息，元元冤，
失职者众。遣谏大夫林等循行天下’。”　按《五行志》，“建
始三年夏，大水，三辅霖雨三十馀日，郡国十九雨，山
谷水出，凡杀四千馀人，坏官寺民舍八万三千馀所。
元年，有司奏徙甘泉泰畤、河东后土于长安南北郊。
二年，又罢雍五畤郡国诸旧祠，凡六所。”

建始四年秋，河决东郡金堤。

按：《汉书成帝本纪》云云。

### 河平四年大水

按《汉书成帝本纪》，“河平四年三月，遣光禄大夫博士
嘉等十一人行举濒河之郡，水所毁伤困乏不能自
存者，财振贷。其为水所流压死不能自葬，令郡国给
槥椟葬埋，已葬者与钱人二千，避水它郡国，在所冗
食之。谨遇以文理，无令失职。”

### 阳朔二年大水

按《汉书成帝本纪》：“阳朔二年秋，关东大水，流民欲入
函谷、天井、壶口、五阮关者，勿苛留，遣谏大夫博士分
行视。”

### 鸿嘉四年河溢

按《汉书成帝本纪》：“鸿嘉四年秋，渤海清河河溢，被灾
者振贷之。”

### 绥和二年哀帝即位诏被水灾者蠲租赋

按《汉书哀帝本纪》，“绥和二年四月，即皇帝位。秋诏曰：
‘朕承宗庙之重，战战兢兢，惧失天心。间者日月无光，
五星失行，郡国比比地动。乃者河南颍川郡水出，流
杀人民，败坏庐舍。朕之不德，民反蒙辜，朕甚惧焉。已
遣光禄大夫循行举藉，赐死者棺钱，人三千。其令水
所伤县及他郡国灾害什四以上，民赀不满十万，皆
无出今年租赋

### 王莽始建国三年河决魏郡

按：《汉书王莽传》云云。